Temowa kolesowarska šćežka Serbske impresije je w Delnjej Łužicy tuchwilu na wokrjes Sprjewja-Nysa wobmjezowana. Krajnoradny zarjad w Lubinje wotpohladuje, čaru na serbsku sydlensku kónčinu we wokrjesu Dubja-Błóta rozšěrić. Prócowanja su wobstatk wjetšeho projekta hromadźe ze Serbskim kulturnym turizmom w Delnjej Łužicy.
Lubin/Slepo (SN/at). Jedna z aktualnych projektowych idejow we wokrjesu Dubja-Błóta je, tamniši serbski sydlenski rum z wobstejacej temowej kolesowarskej šćežku Serbske impresije zwjazać. „Wobstejaca čara wjedźe po Bórkowach a při Bismarckowej wěži naprawo dale do Smogorjowa. Nalěwo dźe do Běłeje Góry, tam móhli nawjazać“, rozłožuje Sabrina Kuschy, wot februara hłownohamtska społnomócnjena za naležnosće Serbow na Lubinskim krajnoradnym zarjedźe.
szl_Latn szl_Latn